Hallitustrio eli ministerit Juha Sipilä (kesk.), Petteri Orpo (kok.) ja Sampo Terho (sin.) esittelivät torstain budjetti-infossa liudan toimia ja euroja, joilla se aikoo pureutua niin nuorisotyöttömyyteen kuin terrorismiin.

Lista on pitkä, mutta vaikutuksiltaan heppoinen, jos sitä vertaa esimerkiksi hallituksen tekemiin koulutussäästöihin, tyrmäävät oppositiopuolue SDP:n ja vihreiden puheenjohtajat Antti Rinne ja Touko Aalto.

– Ei mitään uutta auringon alla. Se jatkaa poliittista viritystä, jossa julkisen talouden sopeuttamista tasapainotetaan heikoimmassa asemassa olevilla suomalaisilla ihmisillä. Erittäin raskas kokonaisuus koulutukseen liittyvien leikkausten osalta, Antti Rinne sanoo.

Touko Aallon mukaan ammatikoulutukseen suunnatut miljoonat ovat vain hallituksen omien aikaisempien leikkausten korjailua.

– Nyt esitellyt panostukset koulutukseen eivät riitä lähellekään paikkaamaan hallituksen aikaisempia leikkauksia. Ammatillinen koulutus sai kymmenen miljoonaa, mutta siitä on aikaisemmin säästetty 200 miljoonaa, Aalto kuvailee.

Punavihreät: Veroale hätäinen ja ideologinen

Sekä vasemmistopuolueet että vihreät suhtautuvat penseästi tuloveronalennuksiin keinona paksuntaa palkansaajien kukkaroa. Ne olisivat mieluummin peruneet julkisen sektorin työntekijöiden lomarahojen leikkauksen, joka on osa kilpailukykysopimusta.

– Veroale ei riitä kompensoimaan lomarahaleikkausta. Lomaraha on pienituloisissa perheissä keskeinen pelivara, Rinne sanoo.

Vasemmistoliiton Li Anderssonin mukaan maltilliset palkankorotukset olisivat parantaneet ostovoimaa tehokkaammin kuin tuloveronkevennykset.

– Tuloverotusta on kevennetty tällä kaudella jo 1,5 miljardilla. Kevennyksiä on perusteltu kansalaisten ostovoiman turvaamisella.

– Jatkuvat veronkevennykset näyttävät olevan osa hallituksen ideologista hyvinvointivaltion alasajamissuunnitelmaa, Andersson arvioi.

PS: maahanmuuttoratkaisut kosmeettisia

Kehuja hallitukselle satoi hallinto-oikeuksille suunnatusta lisärahasta niin perussuomalaisilta kuin vihreiltä. Rahan tarkoitus on purkaa noin 10 tuhannesta turvapaikkapäätöksestä tehdyn valituksen aiheuttamia jonoa.

– Tämäkin satsaus [hallinto-oikeuksien lisäraha] tuo kuitenkin säästöjä vain, jos samalla voidaan merkittävästi tehostaa lainvoimaisen kielteisen päätöksen saaneiden maasta poistamista. Siihen hallituksella ei näytä olevan keinoja, PS:n puheenjohtaja Jussi Halla-aho ja eduskuntaryhmän puheenjohtaja Leena Meri kirjoittavat tiedotteessaan.

Muuten perussuomalaiset pitävät hallituksen toimia maahanmuuton rajoittamiseksi riittämättöminä ja osin jo vanhentuina, sillä niitä on kirjattu hallituksen maahanmuuttopoliittiseen ohjelmaan – tai osa niistä jo voimassa, kuten mahdollisuus ottaa kielteisen turvapaikkapäätöksen saanut henkilö ns. säilöön.

Vasemmistoliitto on maahanmuuttolinjauksista päinvastaista mieltä, sen mukaan hallitus on sortunut "moraalipaniikkiin" Turun iskun jälkeen, kun se haluaa kriminalisoida kielteisen turvapaikkapäätöksen saaneiden piilottelun.

– Poliisin toimintaedellytykset on turvattava, mutta Turun puukotuksista seuranneen moraalisen paniikin ei pidä johtaa perusoikeuksien tarpeettomaan rajoittamiseen, Andersson sanoo.

KD ja PS: Orpo kiristämässä veroja sittenkin?

Yksi hallituksen perusviesteistä on, että koko hallituskautena kenenkään verotus ei kiristy. Kristillisdemokraattien mukaan lapsiperheiden verotus olisi kuitenkin kiristymässä, mikäli verotuksen lapsivähennyksen poistoa ei kompensoida. KD vaatii nyt esitystä lapsivähennyksen jatkamisesta.

– Orpo lupasi budjettiriihen tiedotustilaisuudessa, että kenenkään verotus ei kiristy ensi vuonna. Hallitus ei kuitenkaan aio jatkaa verotuksen lapsivähennystä. Verotus siis on kiristymässä lapsiperheiltä, toteaa KD:n puheenjohtaja Sari Essayah.

Myös perussuomalaiset syyttävät hallitusta siitä, että se puhuu veroista muunneltua totuutta. Sen mukaan veroaste nousee, toisin kuin valtiovarainministeri keroi.

– Orpo jätti tarkoitushakuisesti kertomatta, että lämmityspolttoaineveroon tulee raju korotus.

RKP: Vihdoin askelia oikeaan suuntaan

Oppositiopuolueet eivät malttaneet olla ottamatta kunniaa toimista, joita ne ovat itse ehdottaneet. RKP kiittää etenkin takuueläkkeen ja yksinhuoltajalisän korotusta.

– Vihdoinkin hallitus katsoo oikeaan suuntaan, sanoo RKP:n puheenjohtaja Anna-Maja Henriksson.

Koulutusleikkausten kompensointia se pitää kuitenkin riittämättömänä.

– Hallitus lupaa panostaa koulutukseen, mutta on ilmeistä, etteivät toimet riitä korjaamaan hallituksen jo aiheuttamaa vahinkoa, Henriksson lisää tiedotteessaan.

Laajinta kiitosta yli oppositioryhmien herui hallituksen lupaukselle ottaa ensiaskelet perhevapaauudistuksen valmistelussa.